Departement stoei om leerders geplaas te kry(Argieffoto: Elaine Krige) Die Gautengse departement van onderwys het Vrydag bevestig altesaam 571 graad 1- en graad 8-leerders is nog nie geplaas nie. Dit is leerders wie se ouers en voogde volledige aansoeke op die aanlyn toelatingstelsel ingedien het. Steve Mabona, woordvoerder van die departement, sê dit raak 97 graad 1-leerders en 474 graad 8-leerders. “Dit beteken bloot dat die aanlyn plasingstelsel tot dusver suksesvol 139 367 graad 1-leerders en 152 207 graad 8-leerders geplaas het.” Mabona sê uitdagings met plasings in geïdentifiseerde gebiede wat onder groot druk is – waar sekere skole baie meer aansoeke ontvang het as die getal leerders wat hulle kan akkommodeer – deur ŉ rits ingrypings aandag kry om seker te maak dat alle leerders geplaas kan word. “Om druk rondom kapasiteit te verlig is die Gautengse departement van onderwys besig om satellietskole te bou in dié betrokke gebiede. Hierdie skole is ŉ uitbreiding vir sekere hoëdrukskole, maar word gebou op ŉ afsonderlike perseel of geografiese gebied wat naby aan die hoofskool geleë is.” Volgens Mabona is ŉ satellietskool vir Florida High School reeds opgerig, wat beteken dat leerders steeds by dié skool geplaas kan word. Dieselfde geld vir Pretoria-Wes waar twee satellietskole onder konstruksie is – Theresapark Primary School No. 2 en Theresapark Secondary School. In Ekurhuleni, spesifiek Kempton Park, sal hoëdrukskole van spesialiskamers gebruik maak vir onderrig en dit sal die kapasiteit beduidend vergroot. Olifantsfontein Primary School sal ondersteun word deur meer mobiele klaskamers vir leerders wat nog nie by dié skool geplaas is nie. “Ouers wat aansoek wil doen vir leerders wat in ander grade is, word aangemoedig om hul naaste distrikkantoor te besoek op 24 Januarie 2023 – dit bied die departement 10 dae om ŉ telling te doen van leerders in skole. “Dit sal ons distrikte in ŉ beter posisie plaas om ouers die nodige bystand te bied oor die plasing van leerders, aangesien beskikbare ruimte by skole in daardie stadium bevestig sal wees.” Die departement het skoolhoofde ook opdrag gegee om inhaalprogramme te ontwikkel vir leerders wat met die aanvang van die akademiese jaar nog nie geplaas is nie. “Ons span werk onverpoosd om seker te maak alle leerders word geplaas. Ons maan ouers en voogde om geduldig te wees terwyl dié prosesse voortduur, want dit sal daartoe lei dat alle leerders suksesvol geplaas word. Ons vra groot om verskoning vir die ongerief wat veroorsaak is en ons wens alle leerders en onderwysers alles van die beste toe vir die 2023- akademiese jaar.”